497/2010

S var gefið að sök manndráp af gáleysi og umferðarlagabrot með því að hafa ekið bifreið, sviptur ökurétti og undir áhrifum áfengis og án aðgæslu, yfir á rangan vegarhelming miðað við akstursstefnu með þeim afleiðingum að bifreiðin lenti þar í árekstri við aðra bifreið, sem kom úr gagnstæðri átt, og ökumaður þeirrar bifreiðar lést við áreksturinn. Var þetta talið varða við ákvæði almennra hegningarlaga nr. 19/1940 og umferðarlaga nr. 50/1987 með síðari breytingum. S játaði sök, en í málinu var til úrlausnar ákvörðun um refsingar fyrir þau brot sem um ræddi. Við ákvörðun refsingar var tekið mið af því að með stórkostlega háskalegri háttsemi sinni hefði S valdið dauða annars manns, en S var bæði mjög ölvaður umrætt sinn og að auki sviptur ökurétti. Þá var einnig litið til sakaferils S, en hann hafði áður verið dæmdur fyrir að aka ölvaður og án ökuréttar. S hlaut sjálfur töluverða áverka við slysið. Þá fór hann í áfengismeðferð í ágúst 2009 sem samkvæmt gögnum málsins hefði með einu fráviki gengið vel. Að þessu öllu virtu var refsing S ákveðin fangelsi í níu mánuði, en að virtum sakaferli hans þóttu ekki efni til að binda refsinguna eða hluta hennar skilorði.

Dómur Hæstaréttar.

Mál þetta dæma hæstaréttardómararnir G-kk-nf G-kk-nf, G-kk-nf C-kk-nf og Ó-kk-nf B-kk-nf Þ-kk-nf.

Ríkissaksóknari skaut málinu til Hæstaréttar 3. ágúst 2010. Af hálfu ákæruvaldsins er þess krafist að hinn áfrýjaði dómur verði staðfestur um sakfellingu og sviptingu ökuréttar ákærða en að refsing hans verði þyngd.

Ákærði krefst þess aðallega að héraðsdómur verði staðfestur en til vara að honum verði gerð vægasta refsing sem lög leyfa.

Ákærða er í málinu gefið að sök manndráp af gáleysi og umferðarlagabrot með því að hafa 27. maí 2009 ekið bifreið norður Grindavíkurveg, sviptur ökurétti og undir áhrifum áfengis og án aðgæslu, yfir á rangan vegarhelming miðað við akstursstefnu með þeim afleiðingum að bifreiðin lenti þar í árekstri við aðra bifreið, sem kom úr gagnstæðri átt, og ökumaður þeirrar bifreiðar lést við áreksturinn. Er þetta talið varða við ákvæði almennra hegningarlaga nr. 19/1940 og umferðarlaga nr. 50/1987 með síðari breytingum eins og nánar greinir í ákæru. Ákærði játar sök, en í málinu er til úrlausnar ákvörðun refsingar fyrir þau brot, sem um ræðir.

Samkvæmt gögnum málsins var árekstur bifreiðanna mjög harður. Var M-kk-nf Þ-kk-nf J-kk-nf, prófessor í vélaverkfræði við Háskóla Íslands, fenginn til að rannsaka hraða bifreiðar ákærða, sem hann ætlaði að hafi verið 106 km á klukkustund „fyrir skrið“, en tók jafnframt mið af því að hraði bifreiðar ökumannsins sem lést hafi verið 90 km á klukkustund. Lögreglu barst tilkynning um slysið kl. 6:36 og kl. 8:20 sama morgun var blóð dregið úr ákærða. Niðurstaða alkóhólákvörðunar reyndist vera yfir 3 o/oo.

Við ákvörðun refsingar ákærða verður tekið mið af því að með stórkostlega háskalegri háttsemi sinni olli hann dauða annars manns, en ákærði var bæði mjög ölvaður umrætt sinn og að auki sviptur ökurétti. Þá verður litið til sakaferils hans, en með dómi Héraðsdóms Reykjaness 2. október 2008 var ákærði sektaður og sviptur ökurétti í 3 ár og 6 mánuði fyrir að aka ölvaður og án ökuréttar og fyrir sömu sakir var honum með viðurlagaákvörðun sama dómstóls 3. ágúst 2007 gert að greiða sekt og sviptur ökurétti í 2 ár. Þá var hann samkvæmt sakavottorði dæmdur á árinu 1998 fyrir ölvunarakstur og fleiri brot á umferðarlögum. Ákærði hlaut sjálfur töluverða áverka við slysið en hóf aftur störf sem skipverji á fiskiskipi um ári síðar þótt einhver fjarvera frá starfi hafi orðið eftir það vegna afleiðinga slyssins. Þá fór hann í áfengismeðferð í ágúst 2009 sem samkvæmt gögnum málsins hefur með einu fráviki gengið vel. Að gættu öllu, sem að framan greinir, er refsing ákærða ákveðin fangelsi í níu mánuði. Að virtum sakaferli hans og atvikum málsins eru ekki efni til að binda refsinguna eða hluta hennar skilorði.

Ákvæði héraðsdóms um sviptingu ökuréttar og sakarkostnað verða staðfest.

Ákærði verður dæmdur til að greiða allan áfrýjunarkostnað málsins, þar með talin málsvarnarlaun verjanda síns, sem ákveðin eru að meðtöldum virðisaukaskatti eins og greinir í dómsorði.

Dómsorð:

Ákærði, S-kk-nf S-kk-nf J-kk-nf, sæti fangelsi í 9 mánuði.

Ákvæði héraðsdóms um sviptingu ökuréttar og sakarkostnað skulu vera óröskuð.

Ákærði greiði allan áfrýjunarkostnað málsins, 277.182 krónur, þar með talin málsvarnarlaun skipaðs verjanda síns, K-kk-ef B. T-kk-ef hæstaréttarlögmanns, 251.000 krónur.